Polestar 2 får længere rækkevidde end ventet

Den opdaterede Polestar 2 med baghjulstræk, der blev lovet i januar måned, har endnu bedre rækkevidde end først lovet. Det samme gælder energieffektivitet og ydeevne. Det står klart efter at MY24-modellen, som den kaldes, nu er blevet certificeret.

I januar lovede Polestar at Long Range-varianten med en enkelt motor ville kunne køre 635 WLTP-kilometer. Nu er rækkevidden på den udgave øget til 654 kilometer. Altså en forbedring på 106 kilometer, i forhold til den eksisterende 2023-udgave, der har en rækkevidde på 548 kilometer.

Long Range-udgaverne af Polestar 2 MY24 er udstyret med et 82 kWh batteri. Den firehjulstrukne udgave får en WLTP rækkevidde på 591 kilometer, på grund af muligheden for at frakoble frontmotoren. Det lille trick kan give bilen mere end 100 kilometers ekstra rækkevidde.

Basisudgaven med det mindste batteri har en rækkevidde på 532 WLTP-kilometer, men den er endnu ikke certificeret, så det kan ændre sig.

| LRDM | LRSM | SRSM
Rækkevidde | 591 km | 654 km | 532 km
Batteri | 82 kWh | 82 kWh | 69 kWh
DC-opladning | 205 kW | 205 kW | 135 kW
Effekt | 310 kW (421 hk) | 220 kW (299 hk) | 220 kW (299 hk)
Drejningsmoment | 740 Nm | 490 Nm | 490 Nm
Energiforbrug | 16.0-17.2 kWh/ 100 km | 14.9-15.8 kWh/ 100 km | 14.8-15.9 kWh/ 100 km
0-100 km/t | 4,5 sek. | 6,2 sek. | 6,4 sek.
Pris | 440.000 kr. | 415.000 kr. | 390.000 kr.

Tallene for Single Range Single Motor er kun foreløbige.

Hurtigere opladning

MY24-udgaverne har alle fået en mere effektiv motor, der mindsker energiforbruget. Polestar skriver, at de bruger op til 9 procent mindre energi. Samtidig lader MY24-udgaverne op til 34 procent hurtigere ved lynladestandere.

På Long Range-varianterne er den maksimale ladeeffekt nu øget til 205 kW. For Standard Range-varianter forbedres den maksimale ladeeffekt til 135 kW.

Det er muligt at bestille den nye Polestar 2 MY24 allerede nu på Polestar.com. De første leveringer forventes i tredje kvartal af 2023.

Herunder en direkte sammenligning mellem Polestar 2 Long Range Single Motor og Tesla Model 3 Long Range:

| TESLA MODEL 3 LONG RANGE | POLESTAR 2 LONG RANGE SINGLE MOTOR
Pris | 419.990 kr. | 415.000 kr.
Rækkevidde | 602 km | 654 km
0-100 km/t | 4,4 sek. | 6,2 sek.
Motor | 366 kW (498 hk) | 220 kW (299 hk)
Drejningsmoment | 493 Nm | 490 Nm
Batterikapacitet | 78,1 kWh | 82 kWh
Ladeeffekt AC | 11 kW | 11 kW
Ladeeffekt DC | 250 kW | 205 kW

Polestar 2 får længere rækkevidde end ventet