Her er nyhederne i den opdaterede Polestar 2

Polestar har i dag løftet sløret for modelår 2026-udgaven af deres populære elbil, Polestar 2 – og det er langt fra små kosmetiske justeringer, der er på menuen. Bilen får både en ny, kraftigere processor, et luksuriøst lydsystem fra Bowers & Wilkins, længere rækkevidde og en række designopdateringer, der gør den endnu mere attraktiv for elbilskøbere.

Den måske mest mærkbare ændring sker under motorhjelmen – eller rettere sagt bag skærmen. Polestar 2 er nu udstyret med en opgraderet Qualcomm Snapdragon-processor, som giver mærkbart hurtigere infotainment. Apps starter hurtigere, reagerer kvikkere og systemet som helhed kører langt mere flydende.

For de lydkræsne kommer Polestar 2 nu også med muligheden for at tilvælge et 1.350 Watt tungt Bowers & Wilkins-anlæg med hele 14 højttalere. Systemet inkluderer blandt andet “Tweeter-on-Top”-teknologi for bedre klarhed og Continuum-mellemtoneenheder, der leverer detaljerig lyd med minimal forvrængning. Visuelt afsløres lydsystemet med diskrete detaljer i dørene – blandt andet rustfrit stålnet bagtil og Bowers & Wilkins-branding foran.

Plug & Charge og ny batteripakke

Ligesom Polestar 3 får Polestar 2 nu Plug & Charge-teknologi, der gør det muligt at oplade uden at skulle bøvle med apps eller kort – bare sæt kablet i, og bilen ordner resten.

Standard Range Single motor-udgaven har samtidig fået en ny batteripakke fra CATL på 70 kWh, som øger rækkevidden fra 546 til 554 kilometer (WLTP). Det er ikke en revolution, men det luner – særligt i det konkurrenceprægede mellemklassesegment.

Nye pakker og designopdateringer

Udvendigt byder modelår 2026 også på nye fælge – blandt andet et nyt fem-egers design til Performance Pack, der er de letteste fælge Polestar nogensinde har tilbudt til modellen. Farvepaletten får tilføjelsen “Dune” – en ny, metallisk nuance med sandfarvet skær, som afløser farven Jupiter.

Indvendigt kan man fremover vælge et nyt bæredygtigt MicroTech-sædebetræk i farven Charcoal med quiltet mønster og sort asketræ som dekor.

Derudover lanceres en ny “Prime Pack”, der samler de tidligere Pilot-, Plus- og Climate-pakker samt tonede ruder i bag – og gør det hele tilgængeligt i én samlet og prisvenlig løsning.

CEO: Polestar 2 er stadig hjørnestenen

“Polestar 2 er hjørnestenen i vores forretning,” udtaler Polestars CEO, Michael Lohscheller. “Med denne omfattende opdatering – fra den fremragende lydoplevelse til den forbedrede ydeevne – er jeg overbevist om, at vores kunder vil elske Polestar 2 endnu mere.”

Den opdaterede Polestar 2 kan allerede nu bestilles via Polestar.com. Priserne starter ved 390.000 kroner for Standard Range Single Motor-udgaven.

Her er nyhederne i den opdaterede Polestar 2